«Beddeɣ ɣer lemri ttmuquleɣ iman-iw deg-s, ɛerḍaɣ ad d-rreɣ tasftit ɣer deffir ahat ad dafeɣ amek almi i d-sleḥqeɣ iman-iw ɣer da ? Beddeɣ ssakdeɣ udem-iw akken iwata; d tidet, cubaɣ argaz: acbbub igzem am uqcic-nni anubi, cclaɣem llah ibarek ɣef yiman-iw, desseɣ s tidet-iw, imi teḍra yid-i am Mḥand ur nefri; nemgarad deg yiwet tɣawsa, nekk mačči akka id-kkreɣ xaṭi ! D netta kan iyi-yerran akka, d netta ! Lukan ad teddukkel lqaɛa d ssebɛa n yigenwan, nekk d awezɣi ad as-semḥaɣ, d lmuḥal ! Kkreɣ-d d taqcict am tullas, acebbub d imezran, udem yeṣfa am tegnawt di tefsut, lqedd d ageṭṭum, taxeṣrit amzun d tameqyast, d tucbiḥt am tizya-w» sb. 37 «Ṭfeɣ timqesses gar yifassen-iw, gezmeɣ yis-s imezran-iw, akken ɣellin ɣer lqaɛa, i iɣelli netta deg ul-iw, qqarceɣ am uqcic. Akken diɣ ad d-xelqeɣ tamart d cclaɣem, wwiɣ-d lmus n tteṣḍila, sɛeddayeɣ ɣer wudem-iw yal tikkelt. Inẓaden n ccɛer yellan d ireqqaqen, xelfen-iyi-d d iẓuranen, azal kan n waggur rebbaɣ-tt-id am tin n urgaz. Rriɣ-d aqerru-iw deg win-is akken ad kkseɣ tamuɣli-nni n temḥeqranit s wayes iyi-id-yettmuqul yall ass, akken as-inniɣ mačči ala Ṭahar is-izemren i trugza-s»sb.43